## Pravilnik o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda

### NN 7/2007 (17.1.2007.), Pravilnik o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda

# HRVATSKA AGENCIJA ZA NADZOR FINANCIJSKIH USLUGA

**349**

Na temelju odredbi članaka 150. stavka 6., 153. stavka 9., 154. stavka 4. i
članka 30. stavka 1. točka 14. Zakona o investicijskim fondovima (»Narodne
novine«, br. 150/05), Hrvatska agencija za nadzor financijskih usluga donijela
je na sjednici održanoj 28. prosinca 2006. godine

## PRAVILNIK

### O UTVRĐIVANJU VRIJEDNOSTI IMOVINE INVESTICIJSKOG FONDA I IZRAČUNU NETO VRIJEDNOSTI IMOVINE PO UDJELU ILI PO DIONICI INVESTICIJSKOG FONDA

UVODNE ODREDBE

Članak 1.

Ovim Pravilnikom uređuje se:
– učestalost utvrđivanja neto vrijednosti imovine fondova (članak 150. st. 6.
Zakona o investicijskim fondovima, »Narodne novine«, broj 150/05, u daljnjem
tekstu: Zakon);
– obvezna osnova za utvrđivanje vrijednosti imovine zatvorenih i otvorenih
fondova, kako vrijednosnih papira, tako i gotovine i kvazinovca, domaće i strane
valute, terminskih i opcijskih poslova, izvedenica, nekretnina, udjela u
trgovačkim društvima ili drugih prenosivih imovinskih prava, a koji propisi
obuhvaćaju i definiciju uređenog i organiziranog tržišta u smislu Zakona, kao i
uvjete likvidnosti za propisno formiranje tržišnih cijena te uvjete
pravodobnosti formiranja takvih cijena, poštujući pri tome različite metode
uobičajene za vrednovanje pojedinih vrsta fondova (članak 153. st. 9. Zakona);
– metode izračuna vrijednosti terminskih i opcijskih poslova te izvedenica za
koje nije moguće utvrditi tržišnu cijenu (čl. 153. st. 4. Zakona);
– definicije imovine i obveza investicijskih fondova, kao i osnovicu, način i
rokove izračuna neto vrijednosti imovine fonda te neto vrijednost imovine po
udjelu, odnosno po dionici (članak 154. st. 3. Zakona).

IZRAČUN NETO VRIJEDNOSTI IMOVINE FONDA

Članak 2.

(1) Društvo za upravljanje investicijskim fondom izračunava ukupnu vrijednost
imovine fonda kojim upravlja, utvrđuje obveze fonda i izračunava neto vrijednost
imovine fonda, neto vrijednost imovine po udjelu odnosno po dionici pripadnog
fonda.
(2) Za investicijski fond koji je temeljem odredbi Zakona obvezan koristiti
usluge depozitne banke, izračun vrijednosti iz stavka 1. ovog članka kontrolira
i potvrđuje depozitna banka, koja je u tom slučaju odgovorna za točnost
izračuna.
(3) Društvo za upravljanje o izračunu neto vrijednosti imovine po udjelu ili po
dionici fonda izvještava udjelničare na način i u rokovima objave kako je
predviđeno prospektom i statutom fonda.

Članak 3.

(1) Ukupnu imovinu investicijskog fonda na dan vrednovanja čini zbroj
vrijednosti svih vrsta imovine koje su Zakonom i podzakonskim aktima propisane
kao dozvoljene i koje istodobno udovoljavaju kriterijima ograničenja ulaganja.
(2) Neto vrijednost imovine investicijskog fonda na dan vrednovanja izračunava
se na temelju tečajnih vrijednosti vrijednosnih papira i depozita u financijskim
institucijama te drugih imovinskih vrijednosti fonda, uz odbitak obveza fonda na
isti dan.
(3) Obveze investicijskog fonda mogu biti obveze s osnove kupnje i prodaje
imovine investicijskog fonda, obveze prema društvu za upravljanje s osnove
naknada i obveze prema depozitnoj banci s osnove naknade, te ostale obveze
sukladno Zakonu ukoliko su predviđene prospektom investicijskog fonda.

IZRAČUN NETO VRIJEDNOSTI IMOVINE FONDA PO UDJELU ILI PO DIONICI FONDA

Članak 4.

(1) Vrijednost udjela otvorenog investicijskog fonda na dan vrednovanja utvrđuje
se dijeljenjem kunske vrijednosti neto imovine fonda formirane tog dana do 16.00
sati i ukupnog broja udjela na taj dan.
(2) Dan vrednovanja imovine fonda (t-1) je dan koji prethodi danu (t) tijekom
kojeg se izračunava neto vrijednost imovine po udjelu ili po dionici fonda.
(3) Ukupan broj udjela otvorenog investicijskog fonda na dan vrednovanja
utvrđuje se umanjenjem broja udjela od prethodnog dana vrednovanja za broj
udjela koje otvoreni investicijski fond povlači za osobe koje su na dan
vrednovanja predale zahtjev za prodaju udjela u fondu i time prestale biti
imatelji udjela, te uvećanjem za broj udjela koje otvoreni investicijski fond
izdaje za osobe čija su sredstva na dan vrednovanja evidentirana na računu fonda
sa svrhom kupnje udjela u otvorenom investicijskom fondu, a sve sukladno
uvjetima iz prospekta i statuta fonda. Zahtjeve za prodaju udjela i uplate po
zahtjevima za kupnju udjela zaprimljene vikendom i blagdanom, društvo će
obračunati po vrijednosti neto imovine po udjelu fonda od prvog sljedećeg radnog
dana.
(4) Neto vrijednost imovine po dionici zatvorenog investicijskog fonda na dan
vrednovanja utvrđuje se razmjernim dijeljenjem kunske vrijednosti neto imovine
fonda s ukupnim brojem dionica fonda izdanih do dana vrednovanja, uključivši i
taj dan.
(5) U slučaju kad je prospektom i statutom fonda predviđeno denominiranje
vrijednosti imovine fonda i rezultata upravljanja imovinom fonda u stranu
valutu, utvrđene kunske vrijednosti neto imovine fonda, neto vrijednosti imovine
fonda po udjelu ili po dionici fonda preračunavaju se u izvještajnu valutu
primjenom srednjeg tečaja Hrvatske narodne banke.

UČESTALOST IZRAČUNA NETO VRIJEDNOSTI IMOVINE INVESTICIJSKOG FONDA I NETO
VRIJEDNOSTI IMOVINE PO UDJELU ILI PO DIONICI FONDA

Članak 5.

(1) Vrijednost neto imovine otvorenog investicijskog fonda s javnom ponudom
izračunava se za svaki dan.
(2) Vrijednost neto imovine otvorenog investicijskog fonda s privatnom ponudom,
sukladno prospektu fonda, izračunava se najmanje jednom mjesečno.
(3) Iznimno od odredbi prethodnog stavka, vrijednost neto imovine otvorenog
investicijskog fonda s privatnom ponudom mora se izračunati za svaki dan kad je
ostvarena uplata ili isplata udjela tog fonda.
(4) Učestalost izračuna vrijednosti neto imovine otvorenog investicijskog fonda
rizičnog kapitala s privatnom ponudom, društvo za upravljanje predviđa
prospektom fonda.
(5) Vrijednost neto imovine zatvorenog investicijskog fonda sukladno prospektu
fonda, izračunava se najmanje jednom mjesečno.
(6) Za potrebe nadzora, izračun vrijednosti neto imovine iz stavka 2. i stavka
4. ovog članka društvo za upravljanje odnosno depozitna banka obvezni su
provesti za zadnji dan svakog kalendarskog mjeseca, dok je izračun iz stavka 3.
ovog članka obvezan za zadnji dan svakog polugodišnjeg i jednogodišnjeg
razdoblja koja su identična razdobljima obveznog financijskog izvještavanja.

METODOLOGIJA VREDNOVANJA IMOVINE I OBVEZA INVESTICIJSKOG FONDA

*Početno priznavanje, naknadno mjerenje i prestanak priznavanja financijske
imovine i OBVEZA*
Članak 6.

(1) Metodologija vrednovanja financijske imovine i obveza fonda temelji se na
odredbama Zakona i načelima Međunarodnih standarda financijskog izvještavanja (u
daljnjem tekstu: MSFI) vodeći računa o osiguravanju jednakog postupanja prema
svim ulagateljima u fondove, neovisno o obliku fondova i specifičnostima
poslovanja fonda s javnom ili s privatnom ponudom.
(2) Financijska imovina i obveze fonda početno se priznaju po fer vrijednosti
transakcije, odnosno po trošku stjecanja koji u cijenu pojedinačne imovine
uključuje i transakcijske troškove koji su izravno povezani sa stjecanjem
imovine ili obveze. Izuzetak od navedenog je financijska imovina koja se mjeri
po fer vrijednosti a čiji efekti se odražavaju na rezultate poslovanja fonda1,
kojoj se pri početnom priznavanju ne dodaju transakcijski troškovi.
(3) Imovina koja je stečena u stranoj valuti preračunava se u kunsku
protuvrijednost primjenom srednjeg tečaja Hrvatske narodne banke važećem na
datum transakcije. Ukoliko valuta u kojoj je imovina stečena nije uvrštena na
tečajnici Hrvatske narodne banke, za preračun se primjenjuju srednji tečajevi
nacionalnih središnjih banaka za euro, a vrijednosti izražene u eurima
preračunavaju se u kunsku protuvrijednost po srednjem tečaju Hrvatske narodne
banke važećem za isti datum.

Članak 7.

(1) Naknadno mjerenje imovine i obveza fonda provodi se ovisno o vrsti imovine i
provedenoj klasifikaciji sukladno ulagačkoj politici društva koja je predviđena
prospektom i statutom fonda.
(2) Naknadno mjerenje imovine i obveza fonda denominiranih u stranoj valuti
obavlja se prema srednjem tečaju Hrvatske narodne banke važećem na dan
vrednovanja.

Članak 8.

(1) Kupnja i prodaja financijskih instrumenata uključuju se u vrednovanje
imovine fonda na datum zaključenja transakcije. Zaključena transakcija kupnje
priznaje se u imovini fonda prema vrsti instrumenta uz istovremeno formiranje
obveze za namiru. Na dan zaključenja transakcije prodaje, u imovini fonda
instrument se prestaje priznavati, a potraživanje za zaključenu prodaju se
počinje priznavati.
(2) Kupnja instrumenata primarnih izdanja priznaje se u aktivi fonda na datum
trgovanja.
(3) Transakcije trgovanja i obveze fonda u poslovnim knjigama fonda evidentiraju
se na osnovu urednih i vjerodostojnih knjigovodstvenih isprava u vrijednosti
transakcije.
(4) Potraživanja ili obveze po osnovi kamata, dividendi, gubitaka ili dobitaka
koji se odnose na financijski instrument ili njegov sastavni dio koji je
klasificiran kao financijska obveza, po donošenju odluke i utvrđivanju
imateljevog prava na isplatu prava (obveze), iskazuju se u ukupnom iznosu u
imovini ili obvezama fonda.
(5) Vrijednosni papir, za koji je društvo za račun investicijskog fonda
prihvatilo uvjete iz javne ponude za kupnju vrijednosnog papira, vrednuje se od
datuma odluke društva o prihvaćanju ponude po cijeni iz javne ponude.

*Financijska imovina koja se vrednuje po fer vrijednosti*
Članak 9.

(1) Za vlasničke i dugoročne dužničke vrijednosne papire kojima se trguje u
Republici Hrvatskoj, fer vrijednost na dan vrednovanja imovine fonda izračunava
se primjenom prosječne cijene trgovanja ponderirane količinom vrijednosnih
papira protrgovanih na burzi te prijavljenih institucionalnih transakcija, a
zaokružuje se na četiri decimalna mjesta.
(2) Ukoliko su transakcije trgovanja dugoročnim dužničkim vrijednosnim papirima
kojima se trguje u Republici Hrvatskoj zaključene između investicijskih fondova
kojima upravlja isto društvo, društvo je dužno pribaviti najmanje tri ponude od
sudionika koji su spremni kupiti i prodati predmetni vrijednosni papir na osnovi
kojih izračunava srednju cijenu po kojoj će početno priznati navedenu imovinu u
portfelju fonda, a naknadno mjerenje obavlja se u skladu sa stavkom 1. ovoga
članka.
(3) U slučaju trgovanja korporativnim dužničkim vrijednosnim papirima kojima se
trguje u Republici Hrvatskoj između investicijskih fondova kojima upravlja isto
društvo, društvo mora pribaviti najmanje jednu ponudu po kojoj će priznati i
vrednovati navedenu imovinu u portfelju fonda.
(4) Za vlasničke vrijednosne papire kojima se trguje u inozemstvu na tržištima
Europske unije i likvidnim tržištima zemalja OECD-a, fer vrijednost se definira
na temelju cijene zadnje ponude na kupnju ostvarene tog dana na matičnoj burzi
izdavatelja ili burzi koja je defnirana kao primarni izvor cijene odnosnog
vrijednosnog papira, a cijena je službeno kotirana/uvrštena na
financijsko-informacijskom servisu. Za dužničke vrijednosne papire kojima se
trguje u inozemstvu na istim tržištima, fer vrijednost se izračunava po cijeni
zadnje ponude na kupnju službeno kotirane/uvrštene na financijsko-informacijskom
servisu.
(5) U slučaju trgovanja na tržištima izvan Europske unije i zemalja OECD-a, fer
vrijednost vlasničkih i dužničkih vrijednosnih papira izračunava se na temelju
prosječne cijene trgovanja ostvarenih na dan vrednovanja službeno
kotiranih/uvrštenih na financijsko-informacijskom servisu.
(6) U slučaju izostanka cijene na izvješću/potvrdi ili izostanka
izvješća/potvrde o zaključenom trgovanju na dan vrednovanja, fer vrijednost
stečenog vrijednosnog papira izračunava se na temelju zadnje cijene trgovanja
prethodnih dana, službeno kotiranih/uvrštenih na financijsko-informacijskom
servisu.

Članak 10.

(1) Kratkoročni dužnički vrijednosni papiri izdavatelja iz Republike Hrvatske
klasificirani kao financijska imovina po fer vrijednosti vrednuju se primjenom
efektivne kamatne stope po prinosu do dospijeća relevantnom do trenutka nove
transakcije u fondu, iste serije ali različitog prinosa do dospijeća.
(2) Ukoliko je transakcija trgovanja kratkoročnim dužničkim vrijednosnim papirom
zaključena između investicijskih fondova kojima upravlja isto društvo, društvo
će fer vrijednost utvrditi primjenom fer cijene trgovanja utvrđene na način
opisan u stavku 1. ovog članka.

Članak 11.

(1) Vlasnički vrijednosni papiri koji kotiraju na neaktivnom tržištu i za koje
90 dana nisu ostvareni uvjeti za vrednovanje na način iz članka 9. ovog
Pravilnika, vrednuju se tehnikama procjene koje su definirane Međunarodnim
računovodstvenim standardom 39 (u daljnjem tekstu: MRS 39), a odnose se na
korištenje nedavne tržišne transakcije ili na referencu na sadašnju fer
vrijednost drugog suštinski sličnog instrumenta.
(2) U slučaju trgovanja vlasničkim vrijednosnim papirom čija cijena ne kotira na
aktivnom tržištu i za koje je se provode testovi umanjenja vrijednosti, početno
se priznaje po trošku stjecanja, a daljnje vrednovanje se nastavlja primjenom
metoda procjene iz stavka 1. ovoga članka.
(3) Dugoročni dužnički vrijednosni papiri za koje 30 dana nisu ostvareni uvjeti
za vrednovanje na način iz članka 9. ovog Pravilnika, vrednuju se metodom
efektivne kamatne stope2, s time da je početna vrijednost zadnja fer vrijednost
tog vrijednosnog papira utvrđena na način iz članka 9. ovog Pravilnika.
(4) Ponovnim aktiviranjem trgovanja i ispunjenjem uvjeta za vrednovanje iz
članka 9. ovog Pravilnika, financijska imovina će se početi vrednovati po
načelima važećim u uvjetima njihova kotiranja na tržištu.
(5) Društvo za upravljanje investicijskim fondom obvezno je, na zahtjev Hrvatske
agencije za nadzor financijskih usluga (u daljnjem tekstu: Agencija), za svaki
vrijednosni papir dostaviti pojedinačno primijenjene tehnike procjene prethodno
kontrolirane i potvrđene od depozitne banke.

*Financijska imovina koja se vrednuje po amortiziranom trošku*
Članak 12.

(1) Depoziti i ulaganja koja se drže do dospijeća, te dužnički vrijednosni
papiri izdavatelja iz Republike Hrvatske koje društvo klasificira kao ulaganje
koje se drži do dospijeća, vrednuju se po amortiziranom trošku primjenom metode
efektivne kamatne stope ostvarene prilikom svakog početnog pojedinačnog
ulaganja.
(2) Ukoliko je transakcija prodaje imovine iz portfelja koji se drži do
dospijeća zaključena između investicijskih fondova kojima upravlja isto društvo,
ista mora odražavati fer vrijednost instrumenta koja se utvrđuje na način opisan
u stavku 1. ovog članka.
(3) U slučaju prodaje dijela imovine koja se drži do dospijeća ili uslijed
promjene namjere društva ili promjene sposobnosti da se drži do dospijeća,
cjelokupnu imovinu koja se drži do dospijeća treba ponovno mjeriti po fer
vrijednosti. Od datuma nastanka slučaja djelomične prodaje ili reklasifikacije
tijekom naredne dvije financijske godine niti jedan preostali vrijednosni papir
ne smije se vrednovati na način primjeren financijskoj imovini koja se drži do
dospijeća. Izuzetak od navedenog su slučajevi prodaje i reklasifikacije s
obilježjima koja opisuje MRS 39.9.
(4) Financijska imovina koja se drži do dospijeća sukladno MRS-u 39, podliježe
provjeri testa umanjenja vrijednosti imovine na svaki datum bilance.
(5) Financijska imovina klasificirana kao zajmovi i potraživanja vrednuje se po
amortiziranom trošku, primjenom metode efektivne kamatne stope.

*Udjeli u drugim fondovima*
Članak 13.

(1) Udjeli u drugim investicijskim fondovima vrednuju se po vrijednosti neto
imovine po udjelu ili po dionici pripadnog fonda koja je objavljena odnosno
važeća na dan vrednovanja.
(2) U slučaju da na dan vrednovanja nije bilo objave ili vrijednost neto imovine
po udjelu ili po dionici nije bila dostupna, fer vrijednost stečenog udjela
investicijskog fonda je cijena udjela od prethodnih dana vrednovanja koja je
službeno kotirana na financijsko-informacijskom servisu odnosno cijena koja je
objavljena za određeni fond od strane društva za upravljanje pripadnim fondom.

*Terminske kupoprodaje, spot i repo transakcije*
Članak 14.

(1) Terminske kupoprodaje (forward) dnevno se vrednuju po fer vrijednosti na
način da se cijene zadnje ponude na kupnju koje službeno kotiraju na
financijsko-informacijskom servisu primjenjuju za terminske prodaje, dok se
službeno kotirane cijene zadnje ponude za prodaju primjenjuju za terminske
kupnje.
(2) Devizne terminske transakcije dnevno se vrednuju po fer vrijednosti
primjenom jedinstvene međubankarske referentne ponudbene kamatne stope za
određenu valutu (Zibor, Euribor, Libor i sl.) koja službeno kotira na
financijsko-informacijskom servisu.
(3) Fer vrijednost spot transakcije na dan vrednovanja, utvrđuje se izračunom
razlike između ugovorenog tečaja i srednjeg tečaja Hrvatske narodne banke na dan
vrednovanja imovine fonda.
(4) Transakcije prodaje vrijednosnica, te ponovna kupnja istih na utvrđen dan u
budućnosti (pasivni repo) vrednuju se od datuma namire tako da se instrument
koji je predmet transakcije u aktivi fonda, i dalje vrednuje u skladu s
pravilima za tu vrstu instrumenta, dok se obveza za primljena novčana sredstva u
pasivi, vrednuje obračunom pasivnih kamata.
(5) Transakcije kupnje vrijednosnica, te ponovna prodaja istih na utvrđen datum
u budućnosti (aktivni repo), vrednuju se od datuma namire kao depozit do
dospijeća, dnevnim obračunom kamata.
(6) Za terminske i opcijske transakcije i ostale izvedenice za koje nije moguće
utvrditi tržišnu cijenu, društvo za upravljanje obvezno je Agenciji dostaviti na
provjeru interne procedure za vrednovanje terminskih ugovora i ostalih
izvedenica, prethodno kontrolirane i potvrđene od depozitne banke.

*Početno priznavanje, naknadno mjerenje i prestanak priznavanja nekretnina*
Članak 15.

(1) Metodologija vrednovanja imovine zatvorenog investicijskog fonda koja je
uložena u nekretnine temelji se na odredbama Zakona i načelima Međunarodnih
standarda financijskog izvještavanja (u daljnjem tekstu: MSFI) vodeći računa o
ujednačavanju postupanja i fer prezentiranja ukupne vrijednosti imovine fonda i
neto vrijednosti fonda po dionici, osiguravajući jednako postupanje prema svim
ulagateljima u fond.
(2) Nekretnina se početno mjeri po trošku nabave koji uključuje transakcijske
troškove, odnosno po kupovnoj cijeni uvećanoj za sve Zakonom predviđene povezane
direktne troškove stjecanja nekretnine.

Članak 16.

(1) Kupnja i prodaja nekretnine uključuju se u vrednovanje imovine fonda na
datum zaključenja transakcije.
(2) Transakcije trgovanja i obveze fonda u poslovnim knjigama fonda evidentiraju
se na osnovu urednih i vjerodostojnih knjigovodstvenih isprava u vrijednosti
transakcije po tržišnim uvjetima.
(3) Vrijednost transakcije po tržišnim uvjetima je ona vrijednost koja je
ostvarena transakcijom između stanaka koje nemaju određen ili poseban odnos,
odnosno nisu povezane osobe, a cijena transakcije ne odstupa od karakterističnih
na aktivnom tržištu, odnosno koja u bitnome ne odstupa od procjene ovlaštenog
procjenitelja. Procjena nekretnine temelji se na najmanje tri neovisne procjene
ovlaštenih sudskih procjenitelja.
(4) Nekretnina koja je stečena u stranoj valuti preračunava se u kunsku
protuvrijednost na način kako je opisano u članku 6. ovog Pravilnika.

Članak 17.

(1) Vrednovanje imovine fonda koja je uložena u nekretnine provodi se sukladno
ulagačkoj politici društva i načelima MSFI primjerenim za temeljne vrste
nekretnina.
(2) Ulaganje imovine fonda u nekretninu koja je namijenjena za daljnju prodaja u
razdoblju unutar i/ili kraćem od jedne godine od datuma početne klasifikacije,
vrednuje se po modelu knjigovodstvene vrijednosti ili po modelu fer vrijednosti
umanjene za troškove prodaje, ovisno što je niže, bez obveze amortiziranja.
Ukoliko se prodaja predmetne nekretnine ne realizira u predviđenom roku, provodi
se obvezna reklasifikacija i utvrđuje se vrijednost kao za nekretninu koja se
drži radi korištenja.
(3) Ulaganje imovine fonda u nekretninu od koje se očekuje povećanje vrijednosti
imovine fonda njezinim korištenjem, vrednuje se primjenom metode revalorizacije.
Revalorizacija nekretnine provodi se svako tromjesečje, a po potrebi i češće
ukoliko knjigovodstvena vrijednost značajno odstupa od fer vrijednosti koja
odražava tržišne uvjete.
(4) Fer vrijednost nekretnine je sadašnja cijena na aktivnom tržištu za
suštinski sličnu vrstu nekretnine na istoj lokaciji i u istom stanju koje
podliježu sličnim ugovorima, a koja ne odstupa od procjene profesionalno
kvalificiranih procjenitelja. Potvrđivanje fer vrijednosti nekretnine provodi se
na osnovu najmanje tri procjene kvalificiranih procjenitelja.
(5) U slučaju nedostatka trenutne cijene na aktivnom tržištu, društvo će uz
prethodnu suglasnost Agencije kao izvor za fer cijenu nekretnine koristiti
trenutnu cijenu na aktivnom tržištu nekretnina druge vrste, stanja ili lokacije,
zadnju cijenu suštinski sličnih nekretnina na manje aktivnim tržištima ili druge
tehnike procjene fer vrijednosti korištenjem metoda prihoda ili metode
amortiziranog zamjenskog troška.
(6) Naknadno mjerenje nekretnine denominirane u stranoj valuti obavlja se prema
srednjem tečaju Hrvatske narodne banke važećem na dan vrednovanja.

Članak 18.

Društvo za upravljanje zatvorenim investicijskim fondom za ulaganje u
nekretnine, dužno je za svaku poslovnu godinu uz revidirana financijska izvješća
dostaviti i posebno mišljenje ovlaštenog revizora o procjeni fer vrijednosti
svake pojedine nekretnine u portfelju fonda.

OBRAČUN NAKNADA

Članak 19.

(1) Naknada društvu za upravljanje i naknada depozitnoj banci obračunavaju se
sukladno učestalosti vrednovanja imovine fonda iz članka 5. ovoga Pravilnika, na
osnovicu koju čini ukupna imovina fonda umanjena za iznos obveza fonda s osnove
ulaganja (financijske obveze) za dan vrednovanja (t-1), a izračunati iznosi
terete imovinu fonda.
(2) Naknade iz stavka 1. ovog članka izračunavaju se na utvrđenu osnovicu
primjenom pojedinačnih koeficijenata godišnjih stopa naknada ovisno o broju dana
vrednovanja.
(3) Naknada za upravljanje ne obračunava se na sredstva koja investicijski fond
ulaže u druge investicijske fondove kojima upravlja isto društvo za upravljanje,
a ukoliko su ti fondovi i u istoj depozitnoj banci, niti naknada depozitnoj
banci se ne obračunava na iznose tih transakcija.
(4) Naknade koje terete imovinu investicijskog fonda isplaćuju se jednom
mjesečno odnosno sukladno prospektu i statutu fonda.
(5) Naknade koje terete imovinu otvorenog investicijskog fonda rizičnog kapitala
s privatnom ponudom, obračunavaju se i isplaćuju sukladno prospektu i statutu
fonda.

NAČIN I ROKOVI IZVJEŠTAVANJA

Članak 20.

(1) Depozitna banka je obvezna na svaki dan izračuna (t) neto vrijednosti
imovine po udjelu ili po dionici fonda za prethodni dan (t-1) izvijestiti
društvo za čije fondove obavlja poslove depozitorija o provedenom postupku
izračuna i provjere načina vrednovanja imovine i obveza fonda, te rezultata
izračuna neto vrijednosti imovine fonda i neto vrijednosti imovine po udjelu ili
po dionici fonda.
(2) O podatcima iz stavka 1. ovoga članka depozitna banka je obvezna
obavijestiti Agenciju svakog dana vrednovanja (t) a najkasnije do 12 sati istog
dana, putem obrasca vrednovanja imovine fonda čiji sadržaj i način dostave
propisuje Agencija.
(3) Za zatvorene investicijske fondove s javnom ponudom za ulaganje u
nekretnine, rok za dostavu mjesečnog obrasca vrednovanja imovine je po proteku
petnaest (15) radnih dana od dana vrednovanja, odnosno od zadnjeg dana u
prethodnom mjesecu. Obrasci vrednovanja imovine za mjesece ožujak, lipanj, rujan
i prosinac dostavljaju se u rokovima identičnim za dostavu financijskih
izvještaja.
(4) Rok za dostavu obrasca vrednovanja imovine otvorenog investicijskog fonda
rizičnog kapitala s privatnom ponudom identičan je rokovima za dostavu
financijskih izvještaja.
(5) U svim slučajevima utvrđivanja nesukladnosti i nedosljednosti u primjeni
ovog Pravilnika, društvo za upravljanje odnosno depozitna banka obvezni su na
zahtjev Agencije promijeniti vrednovanje imovine fonda i dostaviti očitovanje o
razlozima i posljedicama odstupanja od načela vrednovanja imovine i obveza
fonda, te izvješće o novom izračunu neto vrijednosti imovine investicijskog
fonda, neto vrijednosti imovine po udjelu ili po dionici fonda.

PRIJELAZNE I ZAVRŠNE ODREDBE

Članak 21.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-01/50
Urbroj: 326-01-06-1
Zagreb, 28. prosinca 2006.

Predsjednik Uprave
**Ante Samodol**, v. r.

Pravilnik, NN 7/2007-349
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)